b'\n_START_ARTICLE_\nRana-dynastiet\n_START_PARAGRAPH_\nRana-dynastiet satt som statsministre i Nepal i over 100 \xc3\xa5r. Grenen Rana Shamsher var eneveldige, arvelige herskere fra 1885 til 1951. I denne perioden var kongene i landet fratatt politisk makt, og Rana-familien hersket gjennom \xc3\xa5 gj\xc3\xb8re statsministertittelen arvelig (Nepal brukte formelt den engelske tittelen prime minister).\n_START_SECTION_\nJang Bahadur Rana 1846\xe2\x80\x931877\n_START_PARAGRAPH_\nGrunnleggere av dynastiet var Jang Bahadur Rana og hans yngre bror, Dir Shamsher._NEWLINE_Jang, som opprinnelig hadde familienavnet Kunwar, var en ung offiser som i 1845 og 1846 ble innblandet i intriger rundt kongehuset. i 1846 gjennomf\xc3\xb8rte han en massakre av kongelige som f\xc3\xb8rte til at dronning Raya Lakshimi utnevnte ham til statsminister. Jang kastet 6\xc2\xa0000 familiemedlemmer, og andre knyttet til de massakrerte, ut av landet og satte inn sin egen familie og sine tilhengere isteden. Deretter angrep han dronningens tilhengere og fikk henne forvist. i 1847 avsatte han kong Rajendra og innsatte hans s\xc3\xb8nn kong Surendra, som var fullstendig under Jangs kontroll._NEWLINE_Fra 1849 sikret Jang seg et kongelig dekret som erkl\xc3\xa6rte at hans familie var av samme kaste som kongefamilien Han, og hans n\xc3\xa6rmeste familie begynte \xc3\xa5 gifte seg inn med det kongelige Shah-dynastiet. I 1858 ga kongen ham \xc3\xa6resnavnet Rana._NEWLINE_Jang bes\xc3\xb8kte London i 1850 og st\xc3\xb8ttet England under oppstanden i India i 1857. Han s\xc3\xb8kte et godt forhold til England, men ville samtidig unng\xc3\xa5 at England fikk for stor makt inne i Nepal. _NEWLINE_Trolig var hans opprinnelige \xc3\xb8nske \xc3\xa5 ta over tronen for sin slekt. Men ettersom England ikke ville godta et formelt kongeskifte, fortsatte han \xc3\xa5 herske gjennom statsministerembedet isteden._NEWLINE_Jang d\xc3\xb8de under en jaktekspedisjon i 1877. Hans bror Ranoddip Singh ble statsminister.\n_START_SECTION_\nShamshir Rana-autokratiet 1885 til 1951\n_START_PARAGRAPH_\nEn komplisert og brutal maktkamp mellom Jangs br\xc3\xb8dre og s\xc3\xb8nner endte med at hans yngre brors Dir Shamshers eldste s\xc3\xb8nn Bir Shamsher gjorde et blodig kupp i 1885, drepte Ranoddip, og tok makten for Shamsher Rana-familien i de neste 66 \xc3\xa5rene. Makthavere var 5 av Dir Shamsers s\xc3\xb8nner og 2 av hans barnebarn._NEWLINE_Ranaenes herred\xc3\xb8mme var diktatorisk og preget av et sterkt behov for \xc3\xa5 ha et godt forhold til den dominerende kolonimakta p\xc3\xa5 det indiske subkontinent, Storbritannia. Innenrikspolitisk pr\xc3\xb8vde de seg med forsiktige og noen ganger rent kosmetiske reformer, der det var viktig \xc3\xa5 verken true den f\xc3\xb8ydale samfunnsordenen eller deres eget autokratiske styre. Derfor lukket de landet for utenlandsk innflytelse, og kunne sl\xc3\xa5 hardt ned p\xc3\xa5 tilsynelatende uskyldige saker som forslag om \xc3\xa5 opprette et folkebibliotek._NEWLINE_Nasjonalt, religi\xc3\xb8st og kastemessig fortsatte de linjen fra Shah-dynastiet. Som grunnlag for statens ideologi propaganderte de historien til Gorkha, hinduisme og kastevesenet. De fors\xc3\xb8kte \xc3\xa5 forme en nepalsk nasjonalf\xc3\xb8lelse rundt sin egen etniske bakgrunn og sitt eget spr\xc3\xa5k, gorkhali, som de omd\xc3\xb8pte til nepalsk og gjorde til eneste legale spr\xc3\xa5k i landet. Det var Rana-dynastiet som p\xc3\xa5 1930-tallet offisielt begynte \xc3\xa5 kalle landet Nepal (tidligere et navn p\xc3\xa5 Katmandu-dalen, og knyttet til dens dominerende nasjonalitet nevarene), mens konged\xc3\xb8mmets offisielle navn fra Shah-dynastiet hadde tatt makten, hadde v\xc3\xa6rt Gorkha.\n_START_SECTION_\nMaktkamper i Rana-dynastiet\n_START_PARAGRAPH_\nRana-familien fungerte i praksis som et slags kongehus med statsminister-navn. Men statsministertittelen gikk ikke i arv direkte fra far til s\xc3\xb8nn, som i tradisjonelle kongehus. Hver enkelt statsminister jobbet hardt med \xc3\xa5 skaffe rikdom til seg og sin familie mens han hadde jobben, for han kunne ikke v\xc3\xa6re sikker p\xc3\xa5 at hans egne s\xc3\xb8nner fulgte etter ham. Dette gjorde at Rana-statsministrene ble ansett for \xc3\xa5 v\xc3\xa6re gr\xc3\xa5digere og mer parasittiske enn mange konger n\xc3\xa5r det gjaldt \xc3\xa5 plyndre staten til egen fordel._NEWLINE_Harde indre maktkamper om arvef\xc3\xb8lgen i Rana-familien preget hele perioden. Rana-familiens mulige arvinger til statsministerposten ble delt opp i tre lister, de s\xc3\xa5kalte A- , B- og C- listene, blant annet ut fra hvor h\xc3\xb8y kaste moren hadde. S\xc3\xb8nner som sto p\xc3\xa5 B- og s\xc3\xa6rlig p\xc3\xa5 C-listen skulle derfor ikke ha noen sjanse til \xc3\xa5 g\xc3\xa5 helt til topps. I praksis sloss forskjellige grener av familien b\xc3\xa5de om plasseringene p\xc3\xa5 listene og betydningen av dem._NEWLINE_Disse maktkampene, de store samfunnsforandringene i Nepal, og frigj\xc3\xb8ringen av India etter den andre verdenskrig, var med p\xc3\xa5 \xc3\xa5 undergrave Rana-dynastiets herred\xc3\xb8mme. Dette f\xc3\xb8rte til slutt til at ogs\xc3\xa5 en fl\xc3\xb8y av rike, misforn\xc3\xb8yde Rana-er slutta seg til det illegale Nepals Kongressparti, og deltok i det v\xc3\xa6pnede oppr\xc3\xb8ret som gjorde slutt p\xc3\xa5 Rana-familiens regjeringsmakt i 1951._NEWLINE_Dette f\xc3\xb8rte til at opposisjonelle i 1951 kunne gjeninsette kong Tribhuvan av Shah-dynastiet som den virkelige makthaveren i 1951, og styrte Rana-dynastiet._NEWLINE_Yog Maya ledet for\xc3\xb8vrig fra 1939 av en folkelig og ikke-voldelig bevegelse for st\xc3\xb8rre rettferdighet, som kulminerte med masseselvmord ved drukning i 1946, uten at den gjorde inntrykk p\xc3\xa5 herskerne.\n_START_SECTION_\nArven etter Rana-dynastiet\n_START_PARAGRAPH_\nDe opposisjonelle, som ogs\xc3\xa5 hadde omfattet en framvoksende radikal bevegelse, hadde store forventninger om at dette skulle f\xc3\xb8re til modernisering og demokrati. _NEWLINE_Men Shah-dynastiet fortsatte, etter at det hadde f\xc3\xa5tt makten, p\xc3\xa5 en rekke m\xc3\xa5ter Ranaenes politikk. Shah-kongehuset var ogs\xc3\xa5 sterkt inngiftet med rike familier fra Rana-dynastiet. Det bidro til at hinduistiske autorit\xc3\xa6re og konservative politiske krefter konsoliderte seg i monarkistiske bevegelser rundt kongehuset._NEWLINE_Tross flere perioder med folkeoppr\xc3\xb8r og reformer er Nepal i 2006 fortsatt p\xc3\xa5 mange omr\xc3\xa5der sterkt preget av tradisjonelle og reaksjon\xc3\xa6re levninger fra Rana-dynastiet.'